Omnes sancte ecclesie filii, qui verbum Christi audiendo retinent, sedulo corroborantur voce sancta dicentis: Estote ergo misericordes sicut et Pater vester misericors est. Et alibi Salvator discipulis loquens ait: Beati misericordes, quoniam ipsi misericordiam consequentur. Cujus adipisci pietatis portionem quisquis desiderat, operibus et ipse pietatis quantum valet insistit. Quod licet secundum Apostolum quibuscumque impertiri conveniat, maxime tamen domesticis fidei exhibendum constat. Unde ergo Robertus superni arbitri cuncta regente ac disponente potentia, post obitum patris mei Roberti Regis Francorum, Burgundie regnum. ejus destinatione, Ducis auctoritate adeptus, jam supradictis Christi verbis fulgidis animatus, a domno Adroldo beati Vincentii preciosissimi Levite et Martyris, et piissimi confessoris Christi atque Pontificis Germani Parisiorum inexpugnabilis Clippei Abbate, necnon et a quibusdam ipsius loci Monachis obnixe rogatus sum, ut malas consuetudines et immissiones pessimas, que meo in tempore sunt imposite potestati predictorum sanctorum, id est in Gilliaco et appendiciis suis, propter amorem Dei, et salutem anime mee finem imponerem. Ut ergo in sorte et funiculo hereditatis eorum partem habere valeamus, ego Robertus Dux, et duo filii mei Hugo et Henricus adquievimus eorum precibus, et pro remissione nostrorum peccaminum remittimus eis omnes malas consuetudines, quas in supradicta potestate injuste et malo ordine videbamur accipere, videlicet captionem et emptionem vini necnon insuper et calumpniam silvarum et sepium, quas vulgo dicunt hayas, quam nobis ministri nostri inferre eis unquam suggesserant ob captionem agrestium animalium: eo conditionis pacto, ut ita ab hodierna die et deinceps libere liceat eis frui, scilicet usque ad viam salinariciam, et omnibus supradictis, sicut in tempore Ducis Burgundie Henrici avunculi mei fecerunt. Cunctis itaque et presentibus et futuris notum sit quod ob amorem piissimi conditoris omnes malas et pessimas consuetudines et injustas calumnias fine-tenus remittimus eis, atque hujus remissionis noticiam apicum memoria mandamus, et manu nostra firmamus, et Procerum nostrorum laude corroborari decrevimus. Quicumque has supradictas calumpnias seu injustas consuetudines a nobis remissas repetere presumpserit, apponentur plage et maledicta eternis cruciatibus semper fumiganda. Acta est cartula publice apud castrum Divionem die Purificationis sancte Marie, regnante et strenue agente in sceptris Henrico Francorum Rege anno XXIII, Harduino autem Lingonensium Episcopali cathedra presidente anno III. Signum Roberti Burgundie Ducis. Signum Hugonis filii ejus. Signum Henrici filii ejus. Signum Johannis de Marziaco militis. Signum Fulconis Bellimontis comitis. Signum Widonis comitis calcinimontis. Signum Widonis Divitis. Signum Walterii fili ejus vicecomitis. Signum Widonis fratris ejus. Signum Arnulfi militis. Signum Rainaldi venatoris. Signum Ulrici militis de Bellomonte. S. Sivini militis de Vergeio. S. Ottonis militis de Bessiaco. S. Hugonis, filii Walonis comitis. S. Humberti militis filii Hildebranni. S. Balduini prepositi de Arcilliaco. S. Odinis prepositi. S. Ingelerii Pincerne. S. Anselmi Venatoris. S. Wurini ministri ejus. Ego Walo Cancellarius jussu Roberti Ducis hanc cartam scripsi et suscripsi.